Diari Oficial de la Generalitat Valenciana


Sumari del DOGV 5091, del 13-09-2005 (2005/9851)

RESOLUCIÓ de 28 de juny de 2005, del conseller de Sanitat, dels recursos de reposició 23/2005 i 30/2005.
--------------------------------------------------------------------------------------------------------

### Dades del document

Número de DOGV
:   5091

Data del DOGV
:   13-09-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/9851


Organisme emissor
:   Conselleria de Sanitat

Tipus de document
:   Resolució

RESOLUCIÓ de 28 de juny de 2005, del conseller de Sanitat, dels recursos de reposició 23/2005 i 30/2005. [2005/Q9851]
  
Vistos els recursos de reposició 23/2005, interposat per Susana Gómez Mateu, i 30/2005, interposat per Pedro Cerveró Pedrós, contra la Resolució del conseller de Sanitat, de 4 de febrer de 2005, sobre l'autorització de l'obertura de cinc noves oficines de farmàcia en el municipi de Gandia, en aplicació del mòdul turístic establit en l'article 21 de la Llei 6/1998, de 22 de juny, d'Ordenació Farmacèutica de la Comunitat Valenciana, i examinats els fets següents.
  
Fets
  
I. Amb data 22 de juliol de 2004, María Buyo Calero va formular una sol·licitud d'autorització d'obertura d'una nova oficina de farmàcia en aplicació del mòdul turístic complementari establit en l'article 21 de la Llei 6/1998, de 22 de juny, de la Generalitat Valenciana, d'Ordenació Farmacèutica de la Comunitat Valenciana.
  
II. L'expedient es va tramitar segons el que disposa el Decret 149/2001, de 5 d'octubre, que s'establix el procediment per a l'autorització de noves oficines de farmàcia. S'hi van incorporar els informes, certificats i documents necessaris per a determinar el nombre de noves oficines de farmàcia en aplicació del mòdul turístic establit en l'article 21 de la Llei 6/1998, de 22 de juny, de la Generalitat Valenciana, d'Ordenació Farmacèutica de la Comunitat Valenciana. Instruït el procediment i abans de la redacció de la proposta de resolució, es va obrir un tràmit d'audiència durant un període de 10 dies, a fi que formularen les al·legacions que consideraren oportunes els farmacèutics establits a Gandia.
  
III. En data 4 de febrer de 2005, es va dictar una resolució del conseller de Sanitat, que autoritza l'obertura de cinc noves oficines de farmàcia a Gandia, establix la zona del municipi on han d'establir-se i ordena l'acumulació de les sol·licituds a les concedides mitjançant la Resolució de la Conselleria de Sanitat, de 30 de setembre de 2004, en aplicació del mòdul general establit en l'article 21 de la Llei 6/1998, de 22 de juny, de la Generalitat Valenciana, d'Ordenació Farmacèutica de la Comunitat Valenciana, per tal que s'adjudiquen en un sol procediment, a l'hora que denega a la senyora Buyo Calero l'autorització individualitzada.
  
IV. En desacord amb la resolució, s'interposen els recursos de reposició indicats, per mitjà dels quals se sol·licita que es deixe sense efecte.
  
Les al·legacions en què es fonamenten els recursos de reposició són:
  
- Es fa un còmput equivocat de la població estacional, atés que, de les 28.161 vivendes sense habitants empadronats, se n'han de restar 6.806 vivendes buides, 1.621 allotjaments temporals i 2.917 segones residències de gandians empadronats, amb la qual cosa el nombre de farmàcies que s'han d'autoritzar és de dos, i no de cinc.
  
- La delimitació de la zona on han de situar-se les oficines de farmàcia és errònia i arbitrària, i s'ha establit sense cap informe ni criteri.
  
Als anteriors fets s'apliquen els fonaments jurídics següents.
  
Fonaments jurídics
  
I. Esta Conselleria de Sanitat és competent per a resoldre estos recursos potestatius de reposició d'acord amb el que disposen la Llei 5/1983, de 30 de desembre, de Govern Valencià; la Llei 6/1998, de 22 de juny, de la Generalitat Valenciana, d'Ordenació Farmacèutica de la Comunitat Valenciana; el Decret 149/2001, de 5 d'octubre, del Govern Valencià, que establix el procediment d'autorització de noves oficines de farmàcia; el Reial Decret 278/1980, de 25 de gener, sobre transferència de competències en matèria de sanitat, i els articles 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
II. La primera de les al·legacions formulades pretén descomptar vivendes sobre les quals fer el còmput d'habitants basant-se en distintes consideracions, ja siga perquè les vivendes siguen propietat de veïns de Gandia, ja siga perquè en el cens de vivendes de l'Institut Nacional d'Estadística apareixen com a vivendes buides. Este argument no pot admetre's ja que l'article 3 del Decret 149/2001, de 5 d'octubre, del Govern Valencià, que establix el procediment d'autorització de noves oficines de farmàcia, establix amb claredat i expressament, sense marge per a interpretació, quines vivendes han de tindre's en compte per al còmput de població: «...els immobles classificats com a vivenda en els quals no figure empadronat cap habitant i que no s'hagen comptabilitzat com a allotjaments temporals».
  
És a dir, per fer el còmput de població per a l'autorització d'obertura de noves oficines de farmàcia, només poden descomptar-se de les vivendes no principals les que s'hagen comptabilitzat com a allotjament temporal, amb independència de les distintes classificacions que faça l'Institut Nacional d'Estadística de les vivendes. De la mateixa manera es comptabilitzen en un 20% de la capacitat d'ocupació, amb independència dels índexs d'ocupació mitjana que l'Institut Nacional d'Estadística, els ajuntaments o la Conselleria de Turisme acrediten en els municipis litorals de la Comunitat Valenciana.
  
El segon dels motius d'impugnació, referent a la delimitació de la zona en què ha d'ubicar-se l'oficina de farmàcia, igualment s'ha de desestimar. S'al·lega que la zona on es pot ubicar l'oficina de farmàcia s'establix prescindint totalment i absolutament del procediment legalment establit o de les normes que contenen les regles essencials per a la formació de la voluntat dels òrgans col·legiats (article 62.1.e de la Llei 30/1992).
  
Esta circumstància no es produïx en absolut en el present supòsit per tal com el procediment no establix cap consulta o informe, obligatori o voluntari, vinculant o no, per la qual cosa el fet que manque en l'expedient en cap cas invalidaria la resolució dictada. Ha de recordar-se, en qualsevol cas, que la Comissió d'Actualització del Mapa Farmacèutic de la Comunitat Valenciana té com a funció proposar o fer informes al conseller de Sanitat, el qual ha de fer en la resolució una referència expressa a la zona en la que ha d'ubicar-se la nova oficina de farmàcia, que s'ha de delimitar clarament. La zona, que ha de coincidir amb la ubicació i l'assentament de la població estacional que fonamenta l'autorització, no ha d'establir-se necessàriament de forma positiva, sinó que, com succeïx en el present supòsit, la delimitació pot realitzar-se per exclusió de la ubicació i assentament de la població empadronada, deixant major llibertat als farmacèutics que hagen d'instal·lar les farmàcies autoritzades.
  
Segons els fets i els fonaments jurídics anteriors, resolc:
  
Primer
  
Desestimar els recursos de reposició interposats per Susana Gómez Mateu i per Pedro Cerveró Pedrós contra la Resolució del conseller de Sanitat, de 4 de febrer de 2005, sobre l'autorització d'obertura de cinc noves oficines de farmàcia en el municipi de Gandia, en aplicació del mòdul turístic establit en l'article 21 de la Llei 6/1998, de 22 de juny, de la Generalitat Valenciana, d'Ordenació Farmacèutica de la Comunitat Valenciana.
  
Esta resolució s'ha de notificar a les persones interessades i s'ha de publicar en el Diari Oficial de la Generalitat Valenciana, amb l'advertiment que posa fi a la via administrativa i que s'hi pot interposar un recurs contenciós administratiu en el termini de dos mesos comptadors a partir de l'endemà de la data de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana.